Նա նշեց, որ երկու «ծնողազուրկ» երեխաների մայր է, մտավախություն ուներ իր ընտանիքի անվտանգության համար: Տուժողի իրավահաջորդը խնդրեց, որ դատարանը հիմք ընդունի իր նախաքննական առաջին ցուցմունքը, որտեղ ներկայացրել է իրականությունը: Ըստ տուժողի իրավահաջորդի՝ Աշոտ Բաղդասարյանը եկել է իրենց տան մոտ, դուրս է կանչել իր եղբայրներին, իր տան անդամների նկատմամբ նա «մահափորձ է կատարել… Հայրս, կյանքը վտանգի ենթարկելով, փրկել է իր ընտանիքի անդամների կյանքը… Մենք Աշոտ Բաղդասարյանի դեմ ոչինչ չենք ունեցել… Եվ Աշոտ Բաղդասարյանի արարքը ոչ մի բացատրություն չունի՝ օրենքով սահմանված կարգով…»: Տուժողի իրավահաջորդը հռետորական հարց հնչեցրեց՝ նկատի ունենալով ամբաստանյալի դիրքորոշումը, թե կրակոցներ արձակել է անհրաժեշտ պաշտպանության վիճակում. ««Ի՞նչ ինքնապաշտպանության մասին է խոսքը… Իմ հայրն է ունեցել պաշտպանության կարիք…»: Նշելով, որ ամբաստանյալը չի ստացել մի քերծվածք անգամ, տուժողի իրավահաջորդն ասաց՝ ամբաստանյալը ժամանակին աշխատել է ոստիկանության համակարգում ու չէր կարող չիմանալ, որ ինքնապաշտպանության նպատակով կրակում են գետնին կամ ոտքերին, ոչ թե մարդու կրծքին: Տուժողի իրավահաջորդը պնդեց, թե ամբաստանյալի հանցավոր արարքը չի կարող մեղմացվել, նրա նկատմամբ պետք է սահմանվի օրենքով նախատեսված խիստ պատիժ. «Պնդում և պահանջում եմ»,- եզրափակեց Անի Արշակյանը: Ամբաստանյալի շահերի պաշտպան, փաստաբան Երեմ Սարգսյանը ժամանակ խնդրեց՝ պաշտպանական ճառին նախապատրաստվելու համար: Պաշտպանի ճառը դատարանը կունկնդրի ապրիլի 25-ին: Մեր զրույցում պաշտպանը նշեց, որ իր պաշտպանյալ Աշոտ Բաղդասարյանը դեպքի պահին գտնվել է անհրաժեշտ պաշտպանության վիճակում, նրա գործողությունները իրավաչափ են եղել, նույնիսկ անհրաժեշտ պաշտպանության սահմանազանցում տեղի չի ունեցել: Աշոտ Բաղդասարյանը գնացել է պարզելու՝ ինչու է Տ. Արշակյանն իր հոր հետ խոսել՝ առանց տարիքը հարգելու: Վիճաբանությանը միջամտած Սամվել Արշակյանի ձեռքին եղել է սուր գործիք, որով նա հարվածներ է հասցրել Աշոտ Բաղդասրյանին, պատռել է նրա բաճկոնը, վնասել է մեջքը… Դատաբժշկական փորձագետի եզրակացությամբ՝ Աշոտ Բաղդասարյանի ձեռքերին, մեջքին, ոտքերին եղել են սուր գործիքից ստացած վնասվածքներ… Ըստ պաշտպանի՝ Աշոտ Բաղդասարյանը տուժողի՝ իր վրա կատարած հարձակումը կանգնեցնելու համար նախ օդ է կրակել, հետո ատրճանակով հարվածել է տուժողի գլխին: